Nove klaida de rego

Mucho yar bak ye rego, kel pri jamile nove klaidas tanto gro, ke ta spendi ol suy mani pur li. Ta shwo kun suy soldatas, go a teatra o safari in shulin sol fo diki suy nove klaida. Ta hev spesiale frak fo kada ora de dey, e sam kom oni shwo om regas: "Ta es in konsilum", hir oni sempre shwo: "Rego es in klaidashamba".

Rego residi na urba es gran e mange, kada dey mucho garibe jen lai. Un dey dwa julnik lai. Li deklari ke li es texer e ke li mog texi zuy jamile kapra ke oni mog imajini. Suy kolores e rasmas es nopinchanem jamile, e krome to, klaida suti-ney aus sey kapra hev mirakla-ney kwalitaa: it es buvidibile fo toy jen kel bu godi fo suy gunposta o es gro-stupide. "It wud bi un gro-hao klaida! — rego dumi. — Afte onpon it, me wud mog enjan, hu in may regilanda bu godi fo suy gunposta. Yoshi me wud mog distinti intele wan fon stupide wan. Ya, hay oni texi tal kapra fo me tuy!" Also ta dai mucho mani a ambi julnik, dabe li begin gun. Also li stavi dwa teximashina e simuli, kwasi li gun, bat pa fakta on mashinas bu ye ga nixa. Sin hesiti li demandi zuy faine silka e zuy pure golda; li ahfi se olo fo swa selfa, e gun for pa vakue teximashinas til tarde nocha. "Wud bi hao, tu kan komo proses go", — rego dumi, bat koy buhao senta lai a suy kordia al remembi, ke stupide wan o wan kel bu godi fo suy posta bu mog vidi kapra. E obwol ta kredi, ke ta selfa bu treba fobi, yedoh ta desidi, ke es pyu hao tu sendi koy otre jen fo kan. Ol urba yo jan ya om mirakla-ney kwalitaa de kapra, e kadawan yao mah swa serte, ke suy visin es bu godi-she o stupide. "Treba sendi a texer may lao honeste minista, — rego desidi. — Ta hi mog vidi kapra hao, ta es ya pyu intele e godishe fo suy posta kem eni otre jen." Also hao lao minista go inu sala, wo dwa julnik zai gun pa vakue mashinas. "Boh, helpi me! — lao minista dumi, al mah-gran okos. — Me bu vidi ga nixa!" Bat ta bu shwo se lautem. E ambi julnik proposi, ke ta lai pyu blisem; al indiki vakue mashinas, li kwesti, ob kolor e rasma es hao, bat minista vidi nixa, obwol ta kan hao-hao. "Oo may Boh! — ta dumi. — Ob es posible, ke me es stupide? Me wud neva dumi se. Nulwan mus jan se! Ob me bu godi fo may posta? Non, me nomus konfesi a eniwan, ke me bu vidi kapra". — Hey, way yu bu shwo nixa om it? — un texer kwesti. — Oo, it es muy prival! Gro-charmaful! — lao minista shwo al kan tra okula. — Gro-hao rasma, gro-hao kolores! Ya, me sal shwo a rego, ke me pri it gro. — Hao, nu joi, — ambi julnik shwo e begin deskribi kolores e rare rasmas. Lao minista audi atenta-nem, dabe mog rakonti olo a rego exaktem; e ta suksesi

zwo se. Nau dwa julnik demandi pyu mani, pyu silka e golda fo texing. E snova li pren olo fo swa selfa, yusi bu un fil fo texing, bat gun for pa vakue mashinas, kom bifooen. Sun rego sendi yoshi un respekti-ney yuan dabe kan, komo texing progresi e ob kapra es tayar sun. Eventi sama kom in kasu de minista: yuan kan hao-hao, bat vidi nixa, por ke bu ye nixa exepte vakue teximashinas. — Wel, kwo? Es realem jamile kapra, bu ver? — dwa julnik shwo, diki e expliki magnifike rasma, kel totem bu existi. "Me bu es stupide, — yuan dumi. — Also me bu godi fo may posta ku? Es muy strane. In eni kasu, bu gai diki se." E ta laudi buvidibile kapra, admiri jamile kolores e magnifike rasma. — Ya, es realem charmaful, — ta shwo a rego. Nau oli urbajen en-shwo om magnifike kapra. E rego selfa en-yao kan it, duran ke it es haishi on mashinas. Kun gran grupa de selekti-ney kortayuan, inklusi-yen dwa lao honeste yuan kel yo bin dar, ta lai a dwa durte julnik. Sey-las zai gun pa ol mogsa, bat sin fil. — Magnifike, bu ver? — shwo ambi respekti-ney yuan. — Yu vidi, yur mahantaa, es ya gro-hao rasma, gro-hao kolores! E li indiki vakue teximashina, dumi-yen ke otres mog sertem vidi kapra. "Kwo es? — rego dumi. — Me bu vidi nixa. Es dashat. Ob me es stupide? Ob me bu godi fo bi rega? Es zuy bade kosa kel mog eventi." — Oo, es muy jamile, — rego shwo. — Me dai may zuy gao aproba. Ta niki santushem e kan vakue mashinas, bu yao konfesi, ke ta vidi nixa. E ol suy sekwita kan, kan, vidi bu pyu kem otres, bat shwo sam kom rego: "Oo, muy jamile", e konsili, ke treba suti klaida fo lai-she solemne prosesion aus sey nove magnifike kapra. "Es charmaful! briliante! gro-jamile!" — oni audi fon kada muh. Oli es pa fule extas. Rego dai a kada julnik un riterkros do butondun e titla de kortatexer. Bifoo sabah de prosesion, duran ol nocha ambi julnik sidi pa suting, mah-jal pyu kem shi-sit kandela. Oni vidi, ke li gromangi tayari nove klaida fo rego. Li simuli, kwasi li pren kapra fon mashinas, li kati aira bay gran mikas, suti bay sutiigla sin fil, e pa fin shwo: — Walaa, klaida es tayar! Rego lai a li kun zuy eminente kortayuanes, e ambi julnik, lifti-yen handas gao e kwasi teni-yen koysa, shwo: "Walaa panta! Walaa frak! Walaa mantela! — E tak for. — Olo es leve kom spaidaweba. Oni wud mog dumi, ke bu ye nixa on korpa, bat se hi es ol truk!" — Ya, ya, — oli kortayuan shwo, obwol vidi nixa, por ke nixa ye. — E nau, yur regale mahantaa, plis deklaidi swa! — ambi julnik shwo. — Nu ve klaidi yu in lo nove, hir bifoo gran mira. Rego deklaidi swa, e julnik simuli onpon parta de nove klaida un afte otre. Li pren ta sirkum talia, kwasi fixi koysa (tranika), e rego en-turni bifoo mira. — Ah, it fiti ya gro-hao! — oli shwo. — Gro-hao rasma, gro-hao kolores! Es luxa-ney klaida! — Ausen baldakin es yo tayar, — shefseremonier informi. — Oni ve porti it sobre yur mahantaa in prosesion. — Wel, me es tayar, — rego shwo. — It fiti hao ku? E ta turni un ves pyu bifoo mira, ta yao diki ya, ke ta zai kan klaida atenta-nem. Shambelanes kel mus porti tranika palpishuki bay handas bli poda, kwasi lifti tranika e go kun extendi-ney brachas — li bu osi diki, ke bu ye nixa fo porti. Also rego go avanen prosesion sub magnifike baldakin, e oli jen pa gata e windas shwo: — Ah, nove klaida de rego es bukomparibile! Kan sey jamile tranika! Klaida fiti gro-hao! Nulwan yao konfesi, ke ta vidi nixa, to wud signifi ya, ke ta es oda stupide oda bu godi-she fo suy gunposta. Nul de rego-ney klaidas gwo kausi tal komune extas. — Ta es ya nude! — turan koy syao kinda shwo. — May boh, audi ba, kwo inosente infanta shwo, — suy patra shwo. E oli en-murmuri a mutu kinda-ney wordas. — Ta es nude! Syao kinda shwo, ke ta es nude! — Ta es nude! — pa fin oli jen krai. E rego en-senti swa bu hao. Sembli a ta, ke jenta es prave, bat ta dumi: "Treba toleri prosesion til fin". E ta suluki yoshi pyu mahanem, e shambelanes go baken ta, porti-yen tranika kel yok.